《绮罗香 元宵遇雨寄姊》
清代·谈印梅

客馆春迟，芳街泥滑，休问星桥火树。灯月良宵，偏是晚来风雨。

火嫦娥、亦解持盈，不肯露、十分圆处。却宜人、剪烛幽窗，画檐点滴助清趣。

更深还又微住。凝望朦胧，淡影凭栏无语。碧宇云寒，雁字远迷筝柱。

料围炉、人在重帘，应念我、旅怀谁诉。正天涯、梦入梅花，共吟香雪句。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。